section_heading: Kraljevina Bavarska
paragraph_text: Maksimilijan III. Josip († 1777.) bio je posljednji potomak izravne linije Wittelsbachovaca koji je vladao u Bavarskoj. Njegov zakoniti nasljednik bio je falački knez Karlo Teodor iz starije linije obitelji, ali pretenzije na bavarski teritorij imala je i Habsburška monarhija, zbog čega je izbio Bavarski nasljedni rat (1778. – 1779.), u koji su se umiješale i Pruska i Saska. Po završetku sukoba, Karlo Teodor je sjedinio Falačku i Bavarsku i postao izbornim knezom.